DA Den Europæiske Unions Tidende CE 88/541

(2004/C 88 E/0553)

SKRIFTLIG FORESPØRGSEL E-0833/04

af Catherine Stihler (PSE) til Kommissionen

(15. marts 2004)

Om: Momstakst på 0 % eller 5 % på alle audiobøger

Kan Kommissionen oplyse mig, om den ville have indvendinger imod, og i givet fald på hvilket grundlag, at den britiske regering anvendte en reduceret momstakst på 0 % eller 5 % på alle audiobøger? Dette ville bringe audiobøger mere på linje med 0-taksten for trykte bøger i Det Forenede Kongerige og sikre, at mennesker med synstab ikke straffes for at læse bøger i audioformat i stedet for det trykte format. Sådanne tiltag er blevet støttet af det skotske blindesamfund (the Royal National Institute of the Blind Scotland) og andre organisationer af og for mennesker med synstab.

Svar afgivet på Kommissionens vegne af Frederik Bolkestein

(30. april 2004)

Med den nuværende EU-lovgivning er der ikke noget retsgrundlag for, at Det Forenede Kongerige kan anvende en nedsat momssats på 0 % eller 5 % på audiobøger.

Det blev med Rådets direktiv 92/77/EØF (1) tilladt at opretholde nulsatser som en midlertidig undtagelse i en overgangsperiode, før der blev indført et definitivt momssystem med beskatning i oprindelseslandet. Det forudsætter imidlertid, at satserne lovligt var i kraft den 1. januar 1991. Ifølge disse bestemmelser fik Det Forenede Kongerige lov til at anvende nulsatser på bøger, men ikke audiobøger. Denne form for undtagelse er en fravigelse fra de almindelige regler om, at normalsatsen bør anvendes på alle afgiftspligtige transaktioner, og at medlemsstaterne udelukkende har mulighed for at anvende en reduceret sats på varer og tjenesteydelser i bilag H (liste over goder og tjenesteydelser, som kan belægges med reducerede momssatser) til sjette momsdirektiv, 77/388/EØF (2). Audiobøger indgår ikke i bilag H og er derfor omfattet af normalsatsen.

Fordelene ved at udvide de reducerede satsers anvendelsesområde er blevet undersøgt nøje. Af historiske årsager anvendes den reducerede sats på bøger i 12 medlemsstater og nulsatsen i to medlemsstater (Danmark anvender en enhedssats på 25 % på alle varer og tjenesteydelser). På den anden side anvender alle 15 medlemsstater i øjeblikket normalsatsen på auditive hjælpemidler.

Forslaget til et direktiv om nedsatte momssatser (3) af 23. juli 2003 tager hovedsagelig sigte på at få det indre marked til at fungere bedre ved at rationalisere medlemsstaternes anvendelse af nedsatte satser for at undgå potentielle forvridninger og ved at give medlemsstaterne lige muligheder for at anvende nedsatte satser.

Med hensyn til rationalisering i den nuværende situation er kategori 6 i bilag H ikke blevet ændret i Kommissionens forslag, og de nedsatte satser på bøger kan opretholdes. Desuden foreslår Kommissionen at lade følgende varer indgå i kategori 4:

Medicinsk udstyr, hjælpemidler og andre apparater, der normalt anvendes til at mindske eller behandle handicaps, udelukkende til handicappedes personlige brug, samt apparater og hjælpemidler, det være sig elektriske, elektroniske eller andre, og transportmidler, der er udformet eller specielt indrettet til handicappede. Reparation af ovennævnte varer.

Hvis dette forslag bliver vedtaget, kan der blive tale om nedsat momssats på auditive, visuelle eller andre hjælpemidler. Da der ikke findes nogen anden definition på EU-plan, vil medlemsstaterne skulle afgøre, om audiobøger skal betragtes som en del af denne kategori, selv om også det store flertal i befolkningen kan købe og bruge dem.

Kommissionen er klar over det problem, det ærede medlem omtaler, og vil være opmærksom på spørgsmålet under forhandlingen om Kommissionens forslag af 23. juli 2003, der i øjeblikket behandles af Rådet.

Det er nu op til Rådet enstemmigt og på baggrund af Parlamentets udtalelse at træffe beslutning om de nedsatte momssatsers anvendelsesområde i fremtiden. Imidlertid kan der måske uden for momssystemet findes en mere målrettet løsning på dette særlige problem ved hjælp af en national støtte- eller refusionsordning til opvejning af den betalte moms. Dette spørgsmål henhører under myndighederne i Det Forenede Kongerige.

(1) Rådets direktiv 92/77/EØF af 19. oktober 1992 om tilføjelse til det fælles merværdiafgiftssystem og om ændring af direktiv 77/388/EØF (indbyrdes tilnærmelse af momssatserne) — EFT L 316 af 31.10.1992.

(2) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145 af 13.6.1977.

(3) KOM(2003) 397 endelig udg.